
Sport szerepe a 10-12 éves korosztályban szülői szemmel


Témaválasztásomnak többek között személyes okai vannak, ugyanis van egy 10 éves öcsém, aki igazolt sportoló. Dolgozatomban szeretném megvizsgálni a 10-12 éves korosztályban a sport szerepét, mert úgy gondolom, hogy a mindennapi élet szerves része. Véleményem szerint ez a korosztály egyre terheltebb az iskolában, így még inkább felértékelődik a sport szerepe az életükben. Ezenkívül a jövőben is ilyen korosztályú gyerekekkel kívánok foglalkozni, akár iskolában vagy iskolán kívüli tevékenységek keretein belül, így a jövőbeli munkám szempontjából is fontos felmérésnek gondolom.
A választott témám feldolgozásához egy általam írt online kérdőívet veszek alapul, melyben kitérek többek között a szabadidős tevékenységekre, az egészségi állapotukra, valamint az iskolai eredményeikre is. A kérdőívemet két részre osztottam. Az első részben a sportolókra helyeztem nagyobb hangsúlyt, míg a második részben a nem igazolt sportolóknak tettem fel kérdéseket. Külön-külön is kielemzem, majd ezt követően összevetem a két vizsgált csoportot. Kérdőívemet diagrammok segítségével mutatom be a dolgozatomban, valamint más kutatások eredményeivel is összehasonlítom. Ezt követően egy általam felállított hipotézisre szeretnék választ adni, javaslatokat tenni, hogy véleményem szerint milyen változtatásokkal lehetne esetlegesen javítani a helyzeten.



